শিবচন্দ্র বিদ্যার্ণব

শিবচন্দ্র বিদ্যার্ণব (১৮৬০ – ১৯১৪) একজন বাঙালি লেখক ও ভারতবর্ষের অন্যতম বীরাচারী তান্ত্রসাধক। সাধক জীবনে তিনি ভৈরবানন্দ গিরি নামেও পরিচিত ছিলেন। তিনি ব্যাকরণ, স্মৃতি সাহিত্য, দর্শন ও বেদান্ত শাস্ত্রে অতন্ত্য পন্ডিত ছিলেন। তিনি অনেক শক্তি সাধনা বিষয়ক সঙ্গীতের রচয়িতা ও বিখ্যাত তন্ত্রতত্ত্ব গ্রন্থের লেখক। তন্ত্রতত্ত্ব গ্রন্থটি প্রিন্সিপলস্ অফ তন্ত্র নামে ইংরেজিতে অনুদিত হয়েছে।

 প্রারম্ভিক জীবন 
১৮৬০ সালের ১৬ মে শিবচন্দ্র বর্তমান কুমারখালীর ভট্টাচার্য পরিবারে জন্মগ্রহণ করেন। তার পিতার নাম চন্দ্রকুমার তর্কবাগীশ (মতান্তরে চন্দ্রকান্ত তর্কবাগীশ) ও মাতার নাম চন্দ্রময়ী দেবী। চন্দ্রকুমার তর্কবাগীশ একজন তেজময় ব্রাহ্মন ছিলেন। গড়াই নদী বিধৌত এই কুমারখালীতে তখন অনেক সাধু বসবাস করতেন। কুমারখালীর এই ভট্টাচার্য পরিবার সাধনা ও শাস্ত্র চর্চার জন্য প্রসিদ্ধ ছিলেন। শিবচন্দ্রের পিতামহ কৃষ্ণসুন্দর ভট্টাচার্যও একজন বিশিষ্ট তন্ত্রশাস্ত্রবিদ ছিলেন। ভট্টাচার্যদের আদিনিবাস ফরিদপুর জেলায়। পরবর্তীতে তারা নদীয়ার কুমারখালীতে চলে আসেন। এই পরিবারের তন্ত্রসাধনার খ্যাতি দীর্ঘদিন ধরে চর্চা হয়েছিল।

 শিক্ষাজীবন 

শিবচন্দ্রের শিক্ষাজীবন শুরু হয় হরিনাথ মজুমদারের কাছে। তিনি কুমারখালী স্কুলের (বর্তমানে কুমারখালী এমএন মাধ্যমিক বিদ্যালয়) মেধাবী ছাত্র হিসেবে শিক্ষকদের কাছে পরিচিত ছিলেন। শিবচন্দ্র যখন চরিতাবলি পড়ত সেইসময় পিতার কড়া কথার জন্য ইংরেজি স্কুলে যাওয়া বন্ধ করে দেন।

এরপর শিবচন্দ্রের পিতা তাকে নবদ্বীপের এক চতুষ্পাঠীতে পাঠিয়ে দেন। সেখানেই তার‌ শাস্ত্র সাধনার ভিত্তি গড়ে ওঠে। অল্প বয়সেই তিনি ব্যাকরণ, কাব্য, অলঙ্কারশাস্ত্র আয়ত্ত করে ফেলেন। কিশোর বয়সে শিবচন্দ্রের কবিত্বের খ্যাতি স্থানীয় পন্ডিততের মাঝে ছড়িয়ে পড়ে। নবদ্বীপে আয়োজিত এক শাস্ত্র পাঠে শশধর তর্কচূড়ামণি শিবচন্দ্রে একটি প্রশ্ন করলে সে তার সঠিক উত্তর করে। তখন উপস্থিত মৈথিলীগণ শিবচন্দ্রকে 'কবিরত্ন' উপাধি দেয়। যদিও তিনি কখনো এই উপাধি ব্যবহার করেননি। কিছু অধ্যাপক শিবচন্দ্রকে সংস্কৃত কলেজে পড়ানোর কথা বলেন কিন্তু তার পিতা তাতে রাজি হননি, কারণ সেখানে ইংরেজির ছোঁয়া ছিল। ফলে তিনি নবদ্বীপের টোলেই উচ্চতর শিক্ষা সম্পন্ন করেন এবং ব্যাকরণ, সাহিত্য, স্মৃতি ও দর্শনশাস্ত্রে দক্ষ হয়ে ওঠেন।

উচ্চতর শিক্ষা শেষ করে তিনি বিদ্যাসাগর উপাধির জন্য পরীক্ষা দেন এবং কৃতিত্বের সাথে উত্তীর্ণ হন। তবে তিনি এই উপাধিও গ্রহণ করেননি। তার এক গুরু যিনি বিদ্যাসাগর উপাধি পেয়েছিলেন এবং জীবিত ছিলেন, এই উপাধি গ্রহণ করলে গুরুকে অসম্মান করা হবে বলে শিবচন্দ্র বিদ্যাসাগর উপাধি গ্রহন করেননি। পরবর্তীতে পন্ডিগণ নানান চিন্তাভাবনা করেন এবং শিবচন্দ্রকে বিদ্যার্ণব উপাধি দেন। পরবর্তীতে তিনি এই উপাধিতেই জনসমাজে পরিচিত লাভ করেন।

 কাশী গমন 

শিবচন্দ্র তার জীবদ্দশায় দুইবার কাশী গমন করেছিলেন। শিক্ষাগ্রহণ শেষে শিবচন্দ্রের মধ্যে আধ্যাত্মিক জীবন গঠনের ইচ্ছা প্রবল হলে তিনি প্রথম কাশী (বর্তমানে বারাণসী) গমন করেন। তিনি কাশীতে প্রসিদ্ধ বেদান্তী, শতাধিক বর্ষীয় আচার্য (গুরু) ও  রামরাম-স্বামির নিকট বেদান্তের পাঠ নেওয়া আরম্ভ করেন। এখানে তিনি তন্ত্রশাস্ত্রবিদদের কাছ থেকে গভীর ভাবে তন্ত্রশাস্ত্রের শিক্ষা গ্রহণ করতে থাকেন। তিনি অল্প সময়ের মধ্যেই ষড়দর্শনের মর্ম এবং সাধনভজনের (আধ্যাত্মিক উদ্দেশ্য পূরণের জন্য করা বিভিন্ন ধরনের সাধনা) বিভিন্ন পন্থা সম্পর্কে জ্ঞান লাভ করেন।

 ব্যক্তিগত জীবন 

প্রথমবার কাশী গমনের পর শিবচন্দ্র কুমারখালীতে ফিরে আসেন এবং জীবনের লক্ষ্য হিসেবে তন্ত্রতত্ত্ব ও তন্ত্র সাধনায় মনস্থির করেন। শিবচন্দ্র তার পিতামহ কৃষ্ণসুন্দরের পরামর্শ অনুযায়ী আনুষ্ঠানিক দীক্ষা গ্রহণ করেণ। নিজ বাড়িতে থাকা তন্ত্রশাস্ত্রের পুরাতন ও মূল্যবান পুথি থেকে পিতামহের মাধ্যমে তিনি এই শাস্ত্র আয়ত্ব করেণ।

এই সময়ে ভেড়ামারার চিন্তামণির সাথে শিবচন্দ্র বিবাহ বন্ধনে আবদ্ধ হন। চিন্তামণির একটি কন্যা জন্ম দিয়েছিলেন, এর কিছুদিন পর তিনি মারা যান। পিতার নির্দেশে তিনি কুমারখালীর মনমোহনী দেবীকে বিয়ে করেণ ও গার্হস্থ্য জীবনে পদার্পণ করেন এবং পাশাপাশি তন্ত্রশাস্ত্রের প্রাচারে আত্মনিয়োগ করেণ। 
 তথ্যসূত্র 

বিষয়শ্রেণী:কুমারখালীর ব্যক্তি
বিষয়শ্রেণী:১৮৬০-এ জন্ম
বিষয়শ্রেণী:১৯১৪-এ মৃত্যু
বিষয়শ্রেণী:বাঙালি লেখক
বিষয়শ্রেণী:বেদান্ত
বিষয়শ্রেণী:ব্যবস্থাদি তত্ত্ব
বিষয়শ্রেণী:হিন্দু দার্শনিক ধারণা
বিষয়শ্রেণী:কুষ্টিয়া জেলার লেখক